Mange småsnutter kan sendes rett til en kompis eller lastes opp direkte til YouTube. Du trenger ikke alltid å gjøre en redigeringsjobb i forkant. Det er likevel slik at videoinnhold har blitt et slags lingua franca på nett – et felles språk som alle skjønner. Hvis du skal gjøre deg forstått er det viktig å lære seg det grunnleggende, terpe litt på stil, form og innhold, akkurat på samme måte som du gjør med et hvilket som helst annet språk du ønsker å beherske.
Videoredigering gjør at du kan få kontroll over uttrykket ditt, være mer spesifikk og mer effektiv i hva du kommuniserer. Felles for alle populære videoer på internett er at de har truffet blink med innholdet, det skjer sjelden uten en eller annen form for redigering.